देशमा स्थायी र बहुमतप्राप्त सरकार भएन भनेर बहुदलपछिका हरेक सरकार उम्किए । त्यसैबेला केही थान मान्छे बन्दुक बोकेर जंगल छिरे, मान्छे मारे । लामो समय युद्ध चल्यो, दुवै पक्षबाट हजारौं मान्छे मारिए, हजारौं बेपत्ता र हजारौं विस्थापित भए । कालान्तरमा तिनै बन्दुकधारीहरू तपाईंका दायाँ-वायाँ काँध जोडेर उभिएका छन् । उनीहरूले एक दशकसम्म रगत बगाए । सिंगो देशले सोच्यो– बहुमत दिएपछि तपाईंहरूले पसिना बगाउनुहुनेछ, त्यो पसिनाले हाम्रो दु:ख बगाउनेछ । देश छाडेर पसिना बगाउन अरब छिर्नेहरूलाई तपाईंको पसिनाले बाटैमा रोक्नेछ ।
